## Zakon o izmjenama i dopunama Zakona o deviznom poslovanju

### NN 132/2006 (6.12.2006.), Zakon o izmjenama i dopunama Zakona o deviznom poslovanju

# HRVATSKI SABOR

**2955**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O DEVIZNOM POSLOVANJU

Proglašavam Zakon o izmjenama i dopunama Zakona o deviz­nom poslovanju, kojega
je Hrvatski sabor donio na sjednici 24. studenoga 2006. godine.

Klasa: 011-01/06-01/70
Urbroj: 71-05-03/1-06-2
Zagreb, 30. studenoga 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O DEVIZNOM POSLOVANJU

Članak 1.

U Zakonu o deviznom poslovanju (»Narodne novine«, br. 96/03. i 140/05.) u članku
2. stavku 1. točki 5. iza zareza dodaju se riječi: »osim diplomatskih i
konzularnih predstavnika stranih zemalja te članova njihovih obitelji,«.

Članak 2.

U članku 5. stavak 2. i 3. brišu se.
Dosadašnji stavak 4. postaje stavak 2.

Članak 3.

U članku 7. stavku 2. točka 3. mijenja se i glasi:
»3. poslovi s vrijednosnim papirima,«.
Točka 4. briše se.
Dosadašnje točke 5. do 9. postaju točke 4. do 8.

Članak 4.

U članku 11. stavku 3. iza prve rečenice dodaje se rečenica koja glasi:
»Financijskim kreditima smatraju se i svi oblici financiranja koji u podlozi
imaju komercijalne poslove (trgovina robom ili pružanje usluga) u kojima
rezident nije ugovorna strana u poslu.«

Članak 5.

Naslov Odjeljka II.3. mijenja se i glasi: »II.3. POSLOVI S VRIJEDNOSNIM
PAPIRIMA«.
Naslov iznad članka 22. briše se.
Članak 22. mijenja se i glasi:
»Poslovi s vrijednosnim papirima obavljaju se u skladu s propisima koji uređuju
tržište vrijednosnih papira.«

Članak 6.

Naslov iznad članka 23. i članak 23. brišu se.

Članak 7.

Naslov iznad članka 24. i članak 24. brišu se.

Članak 8.

Naslov Odjeljka iznad članka 25. i članak 25. brišu se.

Članak 9.

Naslov iznad članka 26. i članak 26. brišu se.

Članak 10.

Naslov Odjeljka iznad članka 27. mijenja se i glasi: »II.4. POSLOVI S UDJELIMA U
INVESTICIJSKIM FONDOVIMA«.

Članak 27. mijenja se i glasi:

»Poslovi s udjelima u investicijskim fondovima obavljaju se u skladu s propisima
koji uređuju poslovanje investicijskih fondova.«

Članak 11.

Naslov Odjeljka iznad članka 28. mijenja se i glasi: »II.5. KREDITNI POSLOVI«.

Članak 12.

Naslov Odjeljka iznad članka 29. mijenja se i glasi: »II.6. DEPOZITNI POSLOVI«.

Članak 13.

U članku 30. stavak 5. briše se.

Članak14.

Naslov Odjeljka iznad članka 31. mijenja se i glasi: »II.7. PLAĆANJA NA OSNOVI
UGOVORA O OSIGURANJU«.

Članak 15.

U članku 34. stavak 2. mijenja se i glasi:
»(2) Hrvatska narodna banka propisuje rok u kojem su rezidenti dužni stranu
gotovinu i čekove naplaćene u poslovima s nerezidentima položiti na račun
otvoren u banci.«

Članak 16.

Članak 35. mijenja se i glasi:
»(1) Plaćanja i prijenosi na osnovi kapitalnih poslova slobodni su ako je posao
sklopljen u skladu s ovim Zakonom te ako su podmirene sve porezne obveze iz toga
posla u Republici Hrvatskoj.
(2) Iznimno od odredbi stavka 1. ovoga članka, na prijenos dobiti u inozemstvo,
koju nerezident ostvari izravnim ulaganjem u Republici Hrvatskoj primjenjuje se
članak 20. stavak 1. ovoga Zakona.
(3) Plaćanja i prijenosi iz stavka 1. ovoga članka slobodni su ako je posao
prijavljen u skladu s ovim Zakonom.«

Članak 17.

U članku 36. stavku 2. iza riječi: »Hrvatska narodna banka« dodaju se riječi:
»za rezidente«.

Članak 18.

U članku 37. stavku 2. riječ: »zakonu« briše se.

Članak 19.

Članak 39. mijenja se i glasi:
»Na rezidente koji u inozemstvu borave na temelju važeće radne dozvole u
trajanju od najmanje 183 dana ili dozvole trajnog boravka te na rezidente iz
članka 2. stavka 1. točke 5. ne primjenjuje se članak 14. stavak 3., članak 28.
stavci 4. i 6., članak 29., članak 36. stavak 2., članak 38. i članak 42. stavak
6. ovoga Zakona.«

Članak 20.

Naslov iznad članka 40. mijenja se i glasi: »Sprječavanje pranja novca i
krivotvorenja strane gotovine«.
U članku 40. dodaje se stavak 3. koji glasi:
»(3) Hrvatska narodna banka propisuje način i mjere postupanja sa stranom
gotovinom za koju postoji sumnja da je krivotvorena.«

Članak 21.

Iza članka 40. dodaje se članak 40.a i naslov iznad njega, koji glase:

*»Medalje i žetoni koji nalikuju stranom kovanom novcu*

Članak 40.a

(1) Zabranjena je izrada, prodaja, uvoz i distribucija, u svrhu prodaje ili u
ostale komercijalne svrhe, medalja i žetona koji nalikuju stranom kovanom novcu.
(2) Hrvatska narodna banka propisuje obilježja na temelju kojih se utvrđuje
nalikuje li medalja ili žeton stranom kovanom novcu.«

Članak 22.

U članku 42. stavku 3. prva rečenica mijenja se i glasi: »U Republici Hrvatskoj
kupoprodaju stranih sredstava plaćanja rezidenti i nerezidenti obavljaju u
bankama.«.
Iza stavka 5. dodaje se stavak 6. koji glasi:
»(6) Rezidentima, osim bankama, zabranjeno je obavljati kupoprodaje deviza u
inozemstvu.«

Članak 23.

U članku 46. stavku 1. iza riječi: »valutu« riječi: »i u njima su unovčivi«
brišu se.
Stavak 2. mijenja se i glasi:
»(2) Ovlašteni mjenjači su rezidenti obrtnici, trgovci pojedinci i pravne osobe
koje imaju odobrenje Hrvatske narodne banke za obavljanje mjenjačkih poslova.«
Iza stavka 2. dodaju se novi stavci 3. i 4. koji glase:
»(3) Ovlašteni mjenjač iz stavka 2. ovoga članka smije obavljati mjenjačke
poslove ako ispunjava sljedeće uvjete:
1. koristi zaštićeni računalni program koji je certificirala Hrvatska narodna
banka,
2. ima s bankom sklopljeni ugovor o obavljanju mjenjačkih poslova,
3. ima upisanu djelatnost obavljanja mjenjačkih poslova u sudskom, odnosno
obrtnom registru, i
4. ovlašteni mjenjač obrtnik, odnosno trgovac pojedinac, član uprave ovlaštenog
mjenjača pravne osobe i kvalificirani vlasnici iz članka 46.a stavka 1. točke 2.
i stavka 2. točke 2. ovoga Zakona su osobe koje nisu kažnjene za kazneno djelo
protiv vrijednosti zaštićenih međunarodnim pravom, sigurnosti platnog prometa i
poslovanja, vjerodostojnosti isprava, ili za kazneno djelo propisano ovim
Zakonom, i to za vrijeme od pet godina po pravomoćnosti presude kojom je osuđen,
s tim da se u to vrijeme ne računa vrijeme provedeno na izdržavanju kazne.
(4) Kvalificirani vlasnik, u smislu ovoga Zakona, fizička je ili pravna osoba
koja je neposredni imatelj 25% i više poslovnog udjela, dionica, odnosno drugih
prava na temelju kojih sudjeluje u upravljanju pravnom osobom.«
Dosadašnji stavak 3. postaje stavak 5.

Članak 24.

U članku 46.a stavku 1. točki 1. iza riječi: »presliku,« dodaju se riječi: »ne
stariji od 30 dana od dana podnošenja zahtjeva,«.
Točka 2. mijenja se i glasi:
»2. popis kvalificiranih vlasnika za podnositelja zahtjeva - pravnu osobu, s
imenom, prezimenom, adresom prebivališta te brojem i mjestom izdavanja osobne
iskaznice odnosno tvrtkom i adresom sjedišta, kao i pojedinačnim, postotnim
udjelom u temeljnom kapitalu podnositelja zahtjeva,«.
U točki 3. iza zareza dodaje se slovo: »i«.
U točki 4. na kraju teksta umjesto zareza stavlja se točka i briše se slovo:
»i«.
Točka 5. briše se.
Stavak 2. mijenja se i glasi:
»(2) Ako je kvalificirani vlasnik podnositelja zahtjeva pravna osoba, osim
dokumentacije iz stavka 1. ovoga članka, podnositelj zahtjeva dužan je za svakog
tog kvalificiranog vlasnika priložiti sljedeću dokumentaciju:
1. izvod iz sudskog registra, u izvorniku ili ovjerenom presliku, ne starijem od
30 dana od dana podnošenja zahtjeva,
2. popis njegovih kvalificiranih vlasnika fizičkih osoba, s imenom, prezimenom,
adresom prebivališta te brojem i mjestom izdavanja osobne iskaznice, kao i
pojedinačnim, postotnim udjelom u temeljnom kapitalu.«
Iza stavka 2. dodaje se stavak 3. koji glasi:
»(3) Podatke o nekažnjavanju iz članka 46. stavka 3. točke 4. ovoga Zakona
Hrvatska narodna banka na temelju obrazloženog zahtjeva dobiva iz kaznene
evidencije.«

Članak 25.

U članku 46.b stavak 1. briše se.
U dosadašnjem stavku 2., koji postaje stavak 1., točke 1., 2., 3. i 4. mijenjaju
se i glase:
»1. ako utvrdi da podnositelj zahtjeva nema sklopljen ugovor ili predugovor o
kupnji zaštićenog računalnog programa za obavljanje mjenjačkih poslova, za koji
je Hrvatska narodna banka izdala certifikat te potvrdu o autentičnosti
zaštićenog računalnog programa koji je predmet ugovora ili predugovora,
2. ako utvrdi da podnositelj zahtjeva nema sklopljen ugovor ili predugovor s
ugovornom bankom,
3. ako utvrdi da je podnositelj zahtjeva obrtnik, odnosno trgovac pojedinac ili
član uprave pravne osobe koja je podnositelj zahtjeva ili bilo koji
kvalificirani vlasnik iz članka 46.a stavka 1. točke 2. i stavka 2. točke 2.
ovoga Zakona, osoba kažnjena za kazneno djelo protiv vrijednosti zaštićenih
međunarodnim pravom, sigurnosti platnog prometa i poslovanja, vjerodostojnosti
isprava, ili za kazneno djelo propisano ovim Zakonom, i to za vrijeme od pet
godina po pravomoćnosti presude kojom je osuđen, s tim da se u to vrijeme ne
računa vrijeme provedeno na izdržavanju kazne, ili
4. ako na temelju drugih podataka kojima raspolaže utvrdi da bi zbog djelatnosti
odnosno poslova koje obavlja ili zbog postupka koje je počinila osoba iz točke
3. ovoga stavka moglo biti ugroženo zakonito poslovanje ovlaštenog mjenjača.«
Dosadašnji stavci 3. i 4. postaju stavci 2. i 3.

Članak 26.

U članku 46.c stavku 1. točka 2. briše se.
Dosadašnja točka 3. postaje točka 2.
Dosadašnja točka 4., koja postaje točka 3., mijenja se i glasi:
»3. ako nakon dobivenog odobrenja ovlašteni mjenjač obavlja mjenjačke poslove a
da pritom ne ispunjava uvjete iz članka 46. stavka 3. točke 1., 2. i 4.,»
Iza dosadašnje točke 4., koja postaje točka 3., dodaje se nova točka 4. koja
glasi:
»4. ako je ovlašteni mjenjač pravomoćno kažnjen radi teškog djela prekršaja iz
članka 63. stavka 1. točke 16. ovoga Zakona, ako se radi o prekršaju učinjenom u
povratu ili ako vrijednost strane gotovine ili gotovine u kunama koja je bila
predmet prekršaja prelazi 200.000,00 kuna.«
Iza stavka 1. dodaju se stavci 2., 3. i 4. koji glase:
»(2) Protiv rješenja kojim se oduzima odobrenje za obavljanje mjenjačkih poslova
nije dozvoljena žalba, ali se može pokrenuti upravni spor.
(3) Ovlaštenom mjenjaču kojemu je Hrvatska narodna banka oduzela odobrenje za
obavljanje mjenjačkih poslova djelatnost mjenjačkih poslova brisat će se iz
sudskog, odnosno obrtnog registra na temelju rješenja Hrvatske narodne banke.
(4) Ovlašteni mjenjač kojemu je oduzeto odobrenje za obavljanje mjenjačkih
poslova ne može podnijeti novi zahtjev za izdavanje odobrenja za obavljanje tih
poslova prije isteka roka od godine dana od dana dostave rješenja o oduzimanju
odobrenja.«

Članak 27.

Iza članka 46.c dodaju se članci 46.d i 46.e i naslovi iznad njih koji glase:

*»Prestanak važenja odobrenja za obavljanje mjenjačkih poslova*

Članak 46.d

Odobrenje za obavljanje mjenjačkih poslova prestaje važiti:
1. danom dostave rješenja o oduzimanju odobrenja za obavljanje mjenjačkih
poslova,
2. danom otvaranja stečajnog postupka nad ovlaštenim mjenjačem, ili
3. brisanjem ovlaštenog mjenjača iz sudskog, odnosno obrtnog registra.

*Obavještavanje o promjenama*

Članak 46.e

(1) Ovlašteni mjenjač dužan je obavještavati Hrvatsku narodnu banku o svim
promjenama u sudskom, odnosno obrtnom registru u roku od 8 dana od dana upisa
promjene, kao i o promjenama kvalificiranih vlasnika navedenih u članku 46.a
stavku 1. točki 2. i stavku 2. točki 2. ovoga Zakona u roku od 8 dana od dana
nastanka promjene.
(2) Uz obavijest iz stavka 1. ovoga članka ovlašteni mjenjač dužan je dostaviti
izvod iz sudskog ili obrtnog registra za podnositelja zahtjeva te popis i ostalu
dokumentaciju o novim kvalificiranim vlasnicima sukladno članku 46.a stavku 1.
točki 2. i stavku 2. ovoga Zakona.«

Članak 28.

U članku 49. stavak 1. mijenja se i glasi:
»(1) Rezidenti su dužni, u skladu s odredbama ovoga Zakona i podzakonskih
propisa, izvješćivati Hrvatsku narodnu banku o poslovima koje su sklopili s
inozemstvom. Banke, ovlaštena društva, središnja depozitama agencija, javni
bilježnici i carinska tijela dužni su izvješćivati Hrvatsku narodnu banku i o
poslovima trećih osoba sklopljenim s inozemstvom za koje saznaju obavljanjem
svoje djelatnosti, u skladu s odredbama ovoga Zakona i podzakonskih propisa.«

Članak 29.

U članku 62. stavku 1. točki 1. riječ: »zaštićeni« zamjenjuje se riječju:
»certificirani«.

Članak 30.

U članku 63. stavku 1. točke 4., 5., 6. i 7. brišu se.
Točka 8. mijenja se i glasi:
»8. ako u ime ili za račun druge osobe sklopi ugovor o kreditnom poslu s
nerezidentom suprotno odredbama ovoga Zakona,«.
Iza točke 8. dodaje se točka 8.a koja glasi:
»8.a ako sredstva financijskog kredita iz inozemstva ne prenese na račun otvoren
kod banke sa sjedištem u Republici Hrvatskoj ili na račun otvoren u inozemstvu
sukladno članku 29. ovoga Zakona, ako ne koristi financijski kredit iz
inozemstva sukladno ugovoru o kreditu, kada je ugovoreno plaćanje roba i usluga
izravno dobavljaču ili izvršitelju usluga, odnosno ukoliko financijskim kreditom
ne otplaćuje prije zaključeni kredit u inozemstvu,«.
Iza točke 19. briše se točka i stavlja se zarez, te se dodaju točke 20., 21. i
22. koje glase:
»20. ako u propisanom roku Hrvatskoj narodnoj banci ne dostavi obavijest i
dokumentaciju iz članka 46.e ovoga Zakona,
21. ako izradi, proda, uveze ili distribuira, u svrhu prodaje ili u ostale
komercijalne svrhe, medalju ili žeton koji nalikuje stranom kovanom novcu,
22. ako u postupanju sa stranom gotovinom za koju se sumnja da je krivotvorena
ne postupi na način i sukladno mjerama koje propisuje Hrvatska narodna banka.«

Članak 31.

U članku 64. stavku 1. točke 1. i 5. brišu se.

Članak 32.

Članak 65. briše se.

Članak 33.

Članak 66. briše se.

Članak 34.

Članak 67. briše se.

Članak 35.

U članku 78. stavak 1. mijenja se i glasi:
»(1) Dana 1. siječnja 2008. prestaje važiti članak 35. stavak 3. ovoga Zakona, a
1. siječnja 2009. prestaju važiti članak 14. stavak 3., članak 18. stavci 2. i
3., članak 28. stavci 4. i 6., članak 29., članak 34. stavak 1., članak 36.,
članak 37., članak 38., članak 42. stavak 6., članak 63. stavak 1. točke 8.a,
9.,10., 11. i 15. i članak 68. ovoga Zakona.«

PRIJELAZNE I ZAVRŠNE ODREDBE

*Rokovi za usklađivanje ovlaštenih mjenjača*

Članak 36.

(1) Ovlašteni mjenjači kojima je izdano odobrenje za obavljanje mjenjačkih
poslova prije stupanja na snagu ovoga Zakona, dužni su Hrvatskoj narodnoj banci
dostaviti dokumentaciju sukladno članku 24. ovoga Zakona u roku od 90 dana od
dana stupanja na snagu ovoga Zakona.
(2) Hrvatska narodna banka oduzet će odobrenje za obavljanje mjenjačkih poslova
ovlaštenom mjenjaču koji ne postupi u roku i na način utvrđen stavkom 1. ovoga
članka.
(3) Hrvatska narodna banka oduzet će odobrenje za obavljanje mjenjačkih poslova
ovlaštenom mjenjaču iz stavka 1. ovoga članka ako na temelju podataka koje
pribavi iz kaznene evidencije i drugih izvora utvrdi da je udovoljeno uvjetima
iz članka 25. ovoga Zakona.
(4) Postupci započeti do stupanja na snagu ovoga Zakona dovršit će se prema
odredbama ovoga Zakona.
(5) U postupcima iz stavka 4. ovoga članka Hrvatska narodna banka obvezna je
odlučiti o zahtjevu u roku od 180 dana od dana stupanja na snagu ovoga Zakona.
(6) Ovlašteni mjenjači iz članka 46. stavka 2. Zakona o deviznom poslovanju
(»Narodne novine«, br. 96/03.) koji su na dan stupanja na snagu Zakona o
izmjenama i dopunama Zakona o deviznom poslovanju (»Narodne novine«, br.
140/05.) registrirani za obavljanje mjenjačkih poslova i obavljaju mjenjačke
poslove na temelju ugovora s bankom, a nisu podnijeli zahtjev za izdavanje
odobrenja za obavljanje mjenjačkih poslova do dana stupanja na snagu ovoga
Zakona, dužni su podnijeti zahtjev za izdavanje odobrenja za obavljanje
mjenjačkih poslova sukladno odredbama članka 46.a Zakona o deviznom poslovanju
(»Narodne novine«, br. 140/05.) i dopunama iz članka 24. ovoga Zakona u roku od
30 dana od dana stupanja na snagu ovoga Zakona.
(7) Ako ovlašteni mjenjač iz stavka 6. ovoga članka ne podnese zahtjev za
izdavanje odobrenja za obavljanje mjenjačkih poslova u roku i na način propisan
stavkom 6. ovoga članka djelatnost obav­ljanja mjenjačkih poslova brisat će se
iz sudskog, odnosno obrtnog registra na temelju rješenja Hrvatske narodne banke.

*Stupanje Zakona na snagu*

Članak 37.

Ovaj Zakon stupa na snagu osmoga dana od dana objave u »Narodnim novinama«.

Klasa: 440-01/06-01/01
Zagreb, 24. studenoga 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 132/2006-2955
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)